
Clár Taighde nua an Choimisiúin ToghcháinCeisteanna le haghaidh comhairliúchán poiblí
Agus róil agus sainchúram an Choimisiúin Toghcháin á gcur san áireamh (féach an cháipéis eolais thíos), freagair na ceisteanna seo a leanas:
1. An bhfuil aon topaicí nó ceisteanna taighde ar mhaith leat a fheiceáil inár gClár Taighde nua le haghaidh 2027–2030?
2. An bhfuil na cúig shnáithe taighde a mholaimid oiriúnach don chuspóir, nó an gá iad a bheachtú tuilleadh?
3. Céard é do thuairim faoinár gcuid oibre taighde/go dtí seo? An bhfuil aon ghá le nuashonrú a dhéanamh ar ár luachanna taighde? An bhfuil bearnaí nó feabhsuithe ann ar cheart dúinn machnamh a dhéanamh orthu?
4. An bhfuil samplaí dea-chleachtais nó comhpháirtíochtaí taighde breise ann ar cheart dúinn machnamh a dhéanamh orthu?
5. Ar mhaith leat aon cheo eile a roinnt linn?



An Réamhrá
[image: Íomhá de leathanach clúdaigh Chlár Taighde 2024-2026 An Choimisúin Toghcháin.]Foráiltear san Acht um Athchóiriú Toghcháin, 2022 d’fheidhm shuntasach taighde don Choimisiún Toghcháin (‘an Coimisiún’). Faoin Acht, is féidir leis an gCoimisiún taighde a choimisiúnú nó a dhéanamh ar bheartas agus nósanna imeachta toghcháin, agus ag eascairt as an taighde sin, féadfaidh sé moltaí a dhéanamh don Aire agus don Rialtas. Mínítear in alt 65 go n-ullmhóidh an Coimisiún Cláir Thaighde bhliantúla. Foilsíodh an chéad chlár dá leithéid a chlúdaíonn an tréimhse 2024–2026 ar an 10 Iúil 2024 agus tá sé le dul in éag ag deireadh na bliana seo. 
Foráiltear san Acht gur cheart dúinn, agus ár gCláir Thaighde á n-ullmhú againn, dul i gcomhairle leis an gComhchoiste Oireachtais, leis an Aire agus le haon duine eile a mheasann an Coimisiún a bheith iomchuí. 
Thugamar faoi chomhairliúchán poiblí oscailte ar ár gcéad Chlár Taighde. Tá cinneadh déanta ag an gCoimisiún tuairimí an phobail a lorg arís agus an dara Clár Taighde a mhairfidh ó 2027 go 2030 á ullmhú aige chun é a ailíniú leis an timthriall toghcháin reatha. Ullmhóimid agus foilseoimid achoimre ar na freagraí a fuarthas.
B’fhearr freagraí a sheoladh trínár leathanach comhairliúcháin tiomnaithe ar https://www.electoralcommission.ie/ga/comhairliuchan-poibli/ Is féidir freagra a chur ar ríomhphost freisin chuig researchconsult@electoralcommission.ie faoi 5i.n. Dé Luain 7 Nollaig 2026. Cuir ‘Comhairliúchán ar an gClár Taighde’ i líne ábhair an ríomhphoist.
Is féidir na freagraí a sheoladh sa phost freisin chuig: An tAonad Taighde, An Coimisiún Toghcháin, Bloc M, Caisleán Bhaile Átha Cliath, Baile Átha Cliath 2, D02 X8X8.
Bosca 1: Téarmaí agus Coinníollacha

	Tá na Téarmaí agus Coinníollacha a leanas i gceist:
· Ní ghlacfar le hiarratais gan ainm.
· Baileofar sonraí teagmhála (céadainm, sloinne agus ainm eagraíochta más ábhartha) agus seoladh ríomhphoist chun aighneachtaí a dheimhniú. 
· I gcás ina luaitear aighneachtaí sa cháipéis achoimre, ní aithneofar aighneachtaí pearsanta ach de réir uimhreach. Foilseofar ainmneacha na n-eagraíochtaí/na ngrúpaí uile a chuireann aighneacht isteach sa cháipéis achoimre.
· D’fhéadfaí ábhar ó na haighneachtaí a lua nó sleachta athfhriotail uathu a thabhairt i dtuarascálacha agus i gcáipéisí straitéise eile a chuirfidh an Coimisiún Toghcháin i dtoll a chéile.
· Ní mheasfar aighneachtaí a mheastar a bheith maslach, míchuí nó nach bhfuil ábhartha d’obair an Choimisiúin Toghcháin. 
· Coinneoidh an Coimisiún Toghcháin aighneachtaí ar comhad ar feadh tréimhse an chláir taighde agus scriosfar iad ina dhiaidh sin.
· Beidh athbhreithniú na n-aighneachtaí faoi réir breithnithe dlíthiúla, ina measc an reachtaíocht um Chosaint Sonraí; an tAcht um Thoirmeasc ar Ghríosú chun Fuatha, 1989; an tAcht um Chiapadh, Cumarsáid Dhochrach agus Cionta Gaolmhara, 2020; agus an tAcht um Chlúmhilleadh, 2009.
· Féadfaidh aon aighneachtaí, comhfhreagras, nó cáipéisí tacaíochta a chuirtear ar fáil mar chuid den phróiseas seo a bheith faoi réir nochtadh faoin Acht um Shaoráil Faisnéise 2014 agus féadfar iad a scaoileadh mar fhreagra ar iarratas bailí um Shaoráil Faisnéise, faoi réir fhorálacha agus dhíolúintí an Achta.



Ról agus feidhmeanna an Choimisiúin
Bunaíodh an Coimisiún Toghcháin ar an 9 Feabhra 2023, leis na feidhmeanna a leagtar amach i mBosca 2 thíos:
Bosca 2: Feidhmeanna an Choimisiúin 
	Tá an Coimisiún freagrach as réimse feidhmeanna, ina measc:
· Tograí reifrinn a mhíniú, cur chun cinn fheasacht an phobail ar reifrinn agus spreagadh na dtoghthóirí chun vóta a chaitheamh ar reifrinn;
· Tabhairt faoi athbhreithnithe agus tuarascálacha a chur i dtoll a chéile faoi thoghcheantair le haghaidh comhaltaí a thoghadh don Dáil agus do Pharlaimint na hEorpa; 
· Tuarascálacha a chur i dtoll a chéile don Aire maidir le teorainneacha toghcháin áitiúil; agus 
· Clárú na bpáirtithe polaitíochta.
· Cláir taighde a ullmhú agus taighde a dhéanamh ar bheartas agus nós imeachta toghcháin, lena n-áirítear ábhar a bhaineann le comhlíonadh a fheidhmeanna, agus comhairle a thabhairt, de réir mar is gá, don Aire agus don Rialtas;
· Feasacht an phobail ar phróisis toghcháin agus dhaonlathacha an Stáit a chur chun cinn, agus oibriú chun rannpháirtíocht an phobail iontu a mhéadú, trí chláir oideachais agus eolais;
· Maoirseacht a dhéanamh ar Chlár na dToghthóirí, moltaí a dhéanamh agus caighdeáin a leagan maidir le cothabháil agus nuashonrú;
· Tuarascálacha ex post a ullmhú ar riar imeachtaí toghcháin.
· Fógraíocht pholaitiúil a n-íoctar aisti a rialú, ag cinntiú trédhearcachta maidir le fógraí polaitiúla.
· Foráiltear do chumhachtaí eile don Choimisiún san Acht um Athchóiriú Toghcháin, 2022 nach bhfuil i bhfeidhm fós i réimsí na bréagaisnéise, na mífhaisnéise, agus na hiompraíochta ionramhálaí nó bréagaí ar líne i rith tréimhsí feachtais toghchán.



Tá dul chun cinn maith déanta go dtí seo ar an gcéad Chlár Taighde a sheachadadh (féach Bosca 3 thíos agus an Tuarascáil ar Dhul Chun Cinn ar leithligh in Aguisín 1) agus tá obair shuntasach ag teastáil chun bonneagar, foireann agus rialachas taighde a fhorbairt ón tús. Tá roinnt topaicí ann nach ndearnadh dul chun cinn orthu go fóill mar gheall ar an ngá a bhí le tús áite a thabhairt do nithe eile i bhfianaise líon na n-imeachtaí toghcháin idir 2024 agus 2026, srianta feidhmiúla agus tírdhreach atá ag athrú i gcónaí, ach déanfar machnamh ar chuid díobh sin a thabhairt ar aghaidh chuig an gcéad Chlár eile.
Bosca 3: Roinnt príomhthorthaí go dtí seo

	· Seoladh an Staidéar Náisiúnta Toghcháin agus Daonlathais (NEDS), agus cuireadh 8 staidéar i gcrích go dtí seo.
· Foilsíodh taighde agus moltaí don Rialtas maidir le seoltaí na n-iarrthóirí ar an bpáipéar ballóide.
· Rinneadh agus foilsíodh cúig Athbhreithniú i ndiaidh Imeacht Toghcháin (PEER), a bhain le gach imeacht toghcháin ó 2024 i leith.
· Coimisiúnaíodh agus foilsíodh taighde ar phóstaeir thoghcháin agus cuireadh moltaí faoi bhráid an Rialtais.
· Foilsíodh Tuarascáil Taighde ar Rannpháirteachas agus Ionchuimsitheacht Toghchán.
· Coimisiúnaíodh taighde ar Anailís Spásúil ar Shonraí maidir le Líon na Vótálaithe a Chaith Vóta, Laghdú ar an Aois Vótála, Postvótáil agus Vótáil Roimh Ré agus Rannpháirteachas Toghchán i gCorrthoghcháin 2026 coimisiúnaithe, agus tá dul chun cinn maith déanta orthu.
· Tá athbhreithniú ar an Acht Toghcháin, 1997 ar siúl, agus próiseas comhairliúcháin ar tí tosú.
· Forbraíodh Comhpháirtíochtaí Taighde agus tá siad ar bun.




Cur Chuige Beartaithe i leith Straitéis Nua
I gcás an dara Clár Taighde seo, táimid ag bogadh go céim nua inar féidir linn cur leis an dul chun cinn atá déanta go dtí seo agus ár bhfócas agus ár dtosaíochtaí taighde a fhorbairt i gcomhréir le forbairt níos leithne an Choimisiúin agus a thimpeallacht oibriúcháin ó mhí Iúil 2024. 
Tá fúinn a chinntiú go gcuireann ár dtaighde dúshláin agus forbairtí nua san áireamh agus go gcuirimid athruithe agus feabhsuithe i bhfeidhm bunaithe ar dhearcthaí na bpáirtithe leasmhara agus ar an taithí a bhain le cur i bhfeidhm an chéad Chláir. Leagtar amach roinnt saincheisteanna sonracha atá le breithniú sa chuid eile den pháipéar seo.
Leanfaidh an Clár Taighde seo an cur chuige a glacadh roimhe seo agus é ina Chlár ilbhliantúil ina sonraítear tosaíochtaí bliantúla. De réir chultúr inoiriúnaithe agus solúbtha an Choimisiúin, d’fhéadfaí na tionscadail do bhlianta níos deireanaí a leasú agus a athrú de bharr aon chúinsí athraithe, dea-chleachtas forbartha nó torthaí taighde atá ag teacht chun cinn. Beidh deis ann tosaíochtaí taighde a chur leis nó a bheachtú le linn na tréimhse chun freastal ar riachtanais agus forbairtí atá ag teacht chun cinn.
Úsáidfear na critéir seo a leanas mar bhonn chun topaicí a roghnú agus tosaíochtaí taighde a shocrú: 
1. Cuireann an topaic leis an mbonn fianaise chun feidhmeanna reachtúla an Choimisiúin a chomhlíonadh, lena n-áirítear moltaí praiticiúla a dhéanamh maidir le hathchóiriú toghcháin agus/nó
2. Tá an topaic ailínithe leis an dea-chleachtas idirnáisiúnta a bhaint amach agus le sármhaitheas a chur chun cinn i dtaighde toghcháin agus daonlathach. 
Má chomhlíonann siad a bhfuil thuasluaite, beidh critéir bhreise mar bhonn le roghnú na dtopaicí freisin:
3. Leibhéil dhóchúla spéise i measc an phobail agus rannpháirtíochta páirtithe leasmhara sa topaic.
4. Tá an topaic indéanta ó thaobh raon feidhme, scála agus na n-acmhainní a theastaíonn. 
Go háirithe, agus topaicí nua á sainaithint againn, cuirfimid san áireamh ceachtanna agus torthaí ón taighde a rinneadh go dtí seo, lena n-áirítear ár n-athbhreithniú ar rannpháirteachas agus ionchuimsitheacht toghchán a foilsíodh i mí Lúnasa 2026.
Roinnt Saincheisteanna le breithniú
4.1 Fís agus Luachanna
Bhí na luachanna taighde sonracha seo a leanas mar bhonn faoin bhfís sa chéad Chlár Taighde: 


Is cosúil go bhfuil na luachanna sin fós bailí agus ábhartha, ach iarrtar ar fhreagróirí athruithe a mholadh lena mbreithniú más mian leo.
[bookmark: Research_strands]4.2 Snáitheanna Taighde agus bailiú sonraí
Leagadh amach tosaíochtaí taighde faoi chúig shnáithe i gClár Taighde 2024–2026: 

Measann an Coimisiún gur éirigh go maith leis na snáitheanna sin, agus moltar leanúint le cur chuige bunaithe ar shnáitheanna le roinnt mionathruithe mar a leagtar amach thíos. 
Agus smaointeoireacht shaineolach agus idirnáisiúnta agus an tírdhreach bagartha atá ag athrú i gcónaí á léiriú againn, molaimid Snáithe C a athfhrámú chun leanúint de shláine toghcháin a ghabháil ach chun coincheap níos leithne na hathléimneachta daonlathaí a chuimsiú freisin. 
Tá roinnt athruithe beartaithe freisin ar theidil Shnáithe A agus Shnáithe E araon bunaithe ar thaithí a bhain le cur i bhfeidhm an chéad Chláir Taighde. Go sonrach: athrú ar thuairisceoir Shnáithe A chun a chinntiú go gcuimsímid modhanna suirbhé trasghearrthacha agus eile agus ar Shnáithe E chun na ceachtanna ó reáchtáil an chéad ghlao taighde faoin snáithe seo a ghabháil.
D’fháilteoimis roimh thuairimí ar na snáitheanna sin atá beartaithe agus ar aon athruithe ba cheart a bhreithniú.
4.3 An Staidéar Náisiúnta Toghcháin agus Daonlathais (NEDS)
Ba é an Staidéar Náisiúnta Toghcháin agus Daonlathais (NEDS) an phríomh-mhír i Snáithe A den chéad Chlár Taighde. Go dtí seo, rinneamar suirbhé ar thart ar 15,000 vótálaí agus neamhvótálaí trí NEDS le haghaidh seacht n-imeacht toghcháin ag iniúchadh eolas vótálaithe, taithí vótálaithe agus rannpháirtíocht vótálaithe. Is sonraí foinse oscailte iad na sonraí ar fad agus tá siad inrochtana trí https://www.neds.ie/ga/. 
Chomh maith le sonraí daonlathacha a sholáthar don phobal, mic léinn, lucht acadúil agus na meáin, tá fianaise a bailíodh trí NEDS tar éis bonn eolais a chur faoi chomhlíonadh fheidhmeanna níos leithne an Choimisiúin i réimsí ar nós rannpháirtíocht agus oideachas vótálaithe. 
Is tionscadal fadtéarmach é NEDS, agus leanfaidh sé de bheith ag cinntiú go mbeidh obair an Choimisiúin bunaithe ar fhianaise agus sonraí láidre. Mar sin féin, d’fháilteoimis roimh aon tuairimí maidir lena threo amach anseo.
Bonneagar agus comhpháirtíochtaí taighde
Luadh sa chéad Chlár Taighde freisin:
 ‘[gur ann do] éiceachóras agus raon bonneagair fairsing a theastaíonn chun clár taighde ardchaighdeáin, críochnúil agus ionchuimsitheach a sholáthar. Áirítear ina measc siúd córais bainistíochta eolais agus sonraí chuí, samhlacha rialachais, bonneagar TF, sásraí piarmheasúnaithe, beartas eitice taighde, sásraí rannpháirtíochta le páirtithe leasmhara, gnásanna agus rialacha foilsithe agus lua, agus foireann agus taighdeoirí ag a bhfuil na cáilíochtaí agus an taithí ábhartha a earcú.’ 
Rinneadh dul chun cinn suntasach ar an mbonneagar sin a thógáil sa tréimhse trí bliana (féach an tAguisín) ach d’fháilteoimis roimh thuairimí ar bhonneagar taighde ar cheart dúinn tosaíocht níos mó a thabhairt dó nó a thabhairt isteach as seo go dtí 20230.
Bhaineamar an-tairbhe as léargais agus saineolas ár nGrúpa Chomhairligh Taighde i bhforbairt agus i seachadadh ár gCláir Taighde agus ba mhaith linn an deis seo a thapú chun aitheantas a thabhairt don mhéid a rinne siad agus buíochas a ghabháil leo as a gcuid oibre ar fad.
Go dtí seo, táimid tar éis dul i mbun comhpháirtíochtaí taighde leis an bPríomh-Oifig Staidrimh agus le Taighde Éireann. Chomh maith leis sin, chruthaíomar Gradam Daonlathais agus Toghchán nua le bronnadh ag an Taispeántas Eolaithe Óga agus Teicneolaíochta bliantúil.
Comhpháirtíocht ríthábhachtach a bhí ann lenár mBord Eolaíochta NEDS a chuir go leor ama agus saineolais ar fáil chun tacú le seachadadh NEDS, agus ba mhaith linn buíochas a ghabháil leo as a gcuid oibre freisin.
Bhaineamar tairbhe freisin as ionchur ó raon leathan saineolaithe atá lonnaithe in Éirinn agus thar lear trí na Grúpaí Comhairleacha atá bunaithe againn chun athbhreithniú piaraí a dhéanamh agus comhairle a thabhairt maidir le roinnt de na tionscadail taighde aonair.
Measaimid go bhfuil deis i bhfad níos mó ann do chomhpháirtíochtaí le comhlachtaí eile chun ár gcuspóirí taighde a bhaint amach. Táimid ag fiosrú tuilleadh comhpháirtíochtaí cheana féin, lena n-áirítear le Coimisiúin Toghcháin agus comhlachtaí taighde eile, agus d’fháilteoimis roimh thuairimí ina leith sin.



Neamhspleáchas agus Neamhchlaontacht


Ionchuimsitheacht agus Cothroime


Cur Chun Cinn na Scoláireachta agus na Díospóireachta


Piarmheasúnú agus Grinnscrúdú 


Trédhearcacht


Cuntasacht


Luach ar Airgead 



Snáithe A: Taighde suirbhé amshraithe/fadaimseartha agus bailiú sonraí


Snáithe B: Dlí toghcháin, córais toghcháin agus bonneagar toghcháin 


Snáithe C: Sláine toghcháin agus athléimneacht dhaonlathach


Snáithe D: Oideachas, rannpháirtíocht an phobail agus ionchuimsiú


Snáithe E: Taighde Treonna Nua/Teorainneacha Nua

